**SPREJETI PROTOKOLI RAVNANJ VSEH UDELEŽENCEV ŠOLE V ČASU POSEBNIH RAZMER (COVID-19) V SKLADU S HIGIENSKIMI PRIPOROČILI ZA IZVAJANJE VZGOJNO-IZOBRAŽEVALNEGA PROCESA**

Protokoli ravnanja v OŠ SV. JURIJ OB ŠČAVNICI v času razbremenilnih ukrepov epidemije COVID – 19

**1. UVOD**

Ti protokoli so sprejeti z namenom, da se opredelijo ravnanja, dejanja, ukrepi in njihovo izvajanje v času razbremenilnih ukrepov epidemije COVID – 19 v OŠ Sv. Jurij ob Ščavnici.

Ti protokoli predstavljajo dinamičen in ne statičen dokument. Spreminjajo se po potrebi glede na dejansko situacijo, glede na državne ukrepe, glede na pravne akte, smernice, navodila, usmeritve pristojnih institucij in v odvisnosti od epidemiološke situacije v RS. Šola jih bo dopolnjevala in spreminjala v odvisnosti od navedenega ter dopolnjena pravila oz. dopolnitve same objavljala na spletni strani šole.

**2. PODLAGA ZA SPREJEM PROTOKOLOV**

2.1 Pravna podlaga

Pravno podlago za sprejem protokolov predstavljajo:

* okvirni načrt sproščanja omejitvenih ukrepov, sklep Vlade RS, št. 18100-22/2020/1 z dne 29.4.2020.
* Sklep o izvedbi vzgojno – izobraževalnega dela v OŠ v šolskem letu 2019/2020
* Spremembe Odloka o začasni prepovedi zbiranja ljudi v zavodih s področja VIZ ter univerzah in samostojnih visokošolskih zavodih

2.2 Druge podlage

Protokoli so sprejeti tudi na podlagi spodnjih dokumentov:

* okrožnice MIZŠ št. 6030-1/2020/31 z dne 8.5.2020,
* Higienskih priporočil za izvajanje pouka v Osnovni šoli (za učence prve triade in devetošolce) v času epidemije COVID -19 (NIJZ, 8.5.2020),
* Sklepa RSK Ministrstva za zdravje, št. 10-1/2020 z dne 5.5.2020 (Priloga I tem Pravilom),
* Sklepa RSK Ministrstva za zdravje – področje pediatrije, z dne 30.4.2020 (Priloga II tem Pravilom),
* Priporočil za prehod iz izobraževanja na daljavo v izobraževanje na šoli oziroma v oddelku za učence 1. triade v OŠ (ZRSŠ, št. 091-13/2020-1 z dne 8.5.2020).

**3. DELEŽNIKI VIZ (vzgojno – izobraževalnega ) PROCESA**

Organizacija dela v času razbremenilnih ukrepov epidemije COVID – 19 zajema vse deležnike VIZ procesa: učence, učitelje, druge strokovne delavce, druge zaposlene v šoli, starše, tretje osebe, ki so v stiku s šolo (dobavitelji,… itd.).

**4. IZVAJANJE VIZ (vzgojno – izobraževalnega) DELA**

**4.1 Izvajanje VIZ dela v prostorih OŠ Sv. Jurij ob Ščavnici**

Od 18. 5. 2020 se VIZ delo za učence 1., 2. in 3. razreda izvaja v prostorih OŠ Sv. Jurij ob Ščavnici, Ul. Edvarda Kocbeka 4, 9244 Sv. Jurij ob Ščavnici. Od predvidoma 25. 5 .2020 (datum se lahko spremeni v odvisnosti od določb Sklepa iz točke 2.1. teh Pravil) se VIZ delo za učence 9. razreda izvaja v enakih prostorih.

Predvidoma od 25. 5. 2020 dalje se lahko izvaja dopolnilni pouk in druge oblike individualne in skupinske pomoči za učence od 4. – 8. r, ki imajo učne težave in težko dosegajo standarde znanja.

Učenci navedenih razredov se ob predvidenih datumih vračajo v VIZ proces, ki bo potekal v prostorih OŠ Sv. Jurij ob Ščavnici.

**4.2 Izvajanje VIZ dela na daljavo**

Za učence od 4. – 8. razreda tudi od 18.5.2020 bo VIZ delo še naprej potekalo na daljavo (z izjemami dopolnilnega pouka, drugih oblik individualne pomoči za posameznike kot opredeljeno v točki 4.1. teh navodil, ki lahko potekajo tudi v šoli).

**4.3 Izvajanje VIZ dela za učence z zdravstvenimi omejitvami**

VIZ delo za učence 1.,2., 3. in 9. r, ki pouka v šolskih prostorih ne morejo obiskovati zaradi zdravstvenih omejitev, se nadaljuje v obliki izobraževanja na daljavo.

**4.4 Izvajanje VIZ dela za zaposlene z zdravstvenimi omejitvami**

VIZ delo za zaposlene, ki podajo izjavo, da so v rizični skupini (skladno z določili Priloge I k tem Pravilom), se organizira skladno s potrebami delovnega procesa in skladno z veljavno zakonodajo s področja delovnih razmerij.

**4.5 Pridobivanje podatkov za izvedbo VIZ dela**

OŠ Sv. Jurij ob Ščavnici mora pred prvim dnem, torej pred pričetkom izvajanja VIZ dela v prostorih šole, od staršev učencev iz točke 4.1. teh Pravil pridobiti pisne izjave o zdravstvenem stanju posameznega otroka in podatke o številu otrok, ki se bodo v navedenem času vključili v pouk, jutranje varstvo in podaljšano bivanje. Starši otrok, ki se VIZ dela v prostorih šole ne bodo udeležili, čeprav sodijo v kategorijo učencev iz točke 4.1. teh Pravil, morajo OŠ Sv. Jurij ob Ščavnici pred prvim dnem, torej pred pričetkom izvajanja VIZ dela v prostorih šole, predložiti izjave, s katerimi izjavljajo, da obstajajo utemeljeni zdravstveni razlogi pri učencih ali njihovih družinskih članov, ki pomenijo rizično stanje in pri katerih bi obstoj v izjavi navedenih okoliščin pomenil, da je preveč rizično, da se otroci udeležijo VIZ dela v prostorih šole.

**5. OBSEG VIZ DELA**

V času veljavnosti teh protokolov se VIZ delo v prostorih OŠ Sv. Jurij ob Ščavnici izvaja po obveznem in razširjenem programu. Določene aktivnosti, ki se v prostorih OŠ Sv. Jurij ob Ščavnici ne izvajajo, se nadalje izvajajo v procesu dela na daljavo za učence od 4.-8.r. Izvedba kurikuluma je fleksibilna in prilagojena trenutnemu stanju v posameznih razredih in potrebam otrok.

Izvajata se jutranje varstvo in podaljšano bivanje v enakem terminskem razporedu kot v običajnih okoliščinah.

Do nadaljnjega se ne izvajajo naslednje dejavnosti:

pevski zbori,

šole v naravi,

plavalni tečaj,

kolesarski izpit,

interesne dejavnosti,

proslave,

valeta,

razstave,

koncerti,

drugi množični dogodki,

ekskurzije (ne za učence ne za učitelje),

izleti,

tabori,

govorilne ure,

roditeljski sestanki.

Dejavnosti, zapisane zgoraj v besedilu, se smiselno v odvisnosti od narave posameznega primera in zmožnosti udeležencev ob vsakokratni presoji varnosti, učinkovitosti in ekonomičnosti procesa izvajajo na daljavo, z uporabo informacijske tehnologije, ali v dopisni obliki (po elektronski pošti).

Starši lahko informacije od razrednikov in drugih učiteljev pridobivajo tako znotraj aplikacije LoPolis kot po elektronski pošti ali pa po videokonferencah.

**6. OBLIKOVANJE UČNIH SKUPIN**

V prvi triadi in v 9. razredu so skupine oblikovane tako, da je med učenci zagotovljena 1,5m razdalje.

**7. OSEBNA VAROVALNA OPREMA**

Učitelji in vsi drugi zaposleni v šoli nosijo zaščitne maske ves čas, ko so v prostorih šole.

Učenci 1., 2. in 3. razreda zaščitnih mask ne nosijo. Jih pa nosijo med vožnjo na avtobusu.

Učenci, starejši od 12 let, nosijo zaščitne maske ali drugo obliko zaščite ustnega in nosnega predela (šal, ruta, podobna oblika zaščite) izven matične učilnice učne skupine.

Vsi zaposleni in predvsem učenci 9. razreda se seznanijo z načinom pravilne namestitve, uporabe in odstranitve zaščitne maske z infografiko, nameščeno v učilnicah, na hodnikih, v skupnih prostorih. Pred namestitvijo maske si je potrebno temeljito umiti ali razkužiti roke.

**8. RAZPORED UČNIH SKUPIN PO RAZREDIH**

Učenci so ves čas trajanja pouka v isti učilnici – to je za posamezno skupino matična učilnica. V učilnici so mize poimensko označene. Med posameznimi učenci je zagotovljena razdalja 1,5 metra.

Učenci so v razrede razdeljeni v skupine, ki ustrezajo priporočilom. V 9. r so učenci razdeljeni po obstoječih heterogenih skupinah.

**9. UKREPI V ČASU TRAJANJA RAZBREMENILNIH UKREPOV**

**9.1 Zbirne točke za učence**

Učenci iste učne skupine se lahko zbirajo na zbirnih točkah pred vhodom v šolo, ki so vidno označene.

**9.2 Vstop v šolo**

V šolo učenci od 1. do 3. razreda vstopajo in izstopajo skozi vrata Vhod 2, učenci 9. razreda pa skozi glavni vhod. Vstop v šolo je dovoljen le učencem in delavcem šole. V šolo učenci vstopajo na ustrezni razdalji. Učenci 1. razreda počakajo s starši pred vhodom do prihoda učitelja.

Starši učencev, ki so v podaljšanem bivanju, svoje otroke ob poprej individualno dogovorjeni uri med staršem in učiteljem v podaljšanem bivanju počakajo pred šolo, na za to določenih točkah in v varni medosebni razdalji, to je 1,5 m do druge osebe. Otroka 1. razreda pripelje do staršev delavec šole, medtem ko gredo ostali otroci lahko do izhoda sami.

V garderobi sta lahko istočasno največ dva učenca iz istega razreda, med katerima se vzdržuje priporočena medsebojna razdalja.

Priporočljivo je, da otroka v šolo pripelje oseba iz istega gospodinjstva.

Prinašanje igrač ali drugih osebnih predmetov v šolo ni dovoljeno.

Otrokovo morebitno odsotnost in vzrok odsotnosti v šoli so starši, zaradi preprečevanja morebitnih okužb, dolžni sporočiti razredniku.

Starši so dolžni upoštevati uro prihoda in odhoda, ki so jo navedli ob prijavi otroka v šolo.

Druge osebe v šolo lahko vstopajo izključno po predhodni najavi in ob uporabi zaščitne maske, ki so si jo dolžne priskrbeti sami.

Ob vstopu v šolo se vstopajoči delavci šole in odrasli razkužijo z razkužilom, ki je na voljo na stojalu ob vhodu.

Učenci od 1. do 3. razreda si po prihodu v razred umijejo roke. Učenci 9. razreda se ob vhodu v šolo razkužijo.

**9.3 Gibanje po šoli**

Učenci se po šoli gibajo v označenih smereh in skladno s talnimi, stenskimi in drugimi označbami, ki predpisujejo smer gibanja in medosebno razdaljo. Ta določba velja smiselno za razrede, hodnike in druge prostore šole.

Učenci ne prehajajo iz ene v drugo učilnico. Skupine se ne mešajo in ne družijo med seboj.

Učenci posamične matične učilnice uporabljajo izključno vnaprej določene toaletne prostore.

**9.4 Zračenje učilnic**

Vrata učilnice so odprta do začetka pouka, zato, da se čim manjkrat dotakne kljuke. Pred začetkom pouka učitelj zapre vrata, kljuko pa na obeh straneh obriše s papirnato brisačko, prepojeno z razkužilom.

Učitelj, ki je zadolžen za posamično učno skupino in s tem za posamično matično učilnico, deset minut pred pričetkom pouka temeljito prezrači učilnico tako, da odpre vsa razpoložljiva okna in pusti odprta vrata. Okna nato zapre, vrata pa, kot določeno v prejšnjem odstavku te točke, pusti odprta do pričetka pouka.

Po vsaki šolski uri – med vsakim odmorom učitelj, ki je izvedel predhodno uro in sedaj odhaja iz učilnice, izvede vsaj kratkotrajno zračenje učilnice.

**9.5 Preventivni ukrepi v učilnicah**

V učilnicah so:

umivalniki s tekočo vodo,

podajalniki papirnatih brisač,

koši za smeti,

razkužilni robčki, ki se uporabljajo po potrebi.

Učenci v učilnicah sedijo na zato določenih stolih, ki so poimensko označeni. Med seboj se na stolih ne izmenjujejo. Sedežni red se mora ohranjati ves čas trajanja ukrepov, učitelji učencev ne presedajo. Pri morebitnih stikih dosledno upoštevajo medsebojno razdaljo 1,5 m. V pomoč so jim oznake. Poleg tega jih učitelj opozarja na ustrezno medsebojno razdaljo.

Ob vstopu v učilnico si učenci umijejo roke.

Ob odhodu domov si učenci umijejo roke.

Pouk v računalniški učilnici se ne izvaja. Pri predmetih naravoslovja, kemije, biologije in fizike učitelji izvajajo poskuse v skladu s priporočili NIJZ. Pri tem upoštevajo vse varnostne vidike.

Računalnik v posamezni učilnici lahko uporablja izključno učitelj, ki ga po uporabi razkuži z razkužilnimi robčki.

Učenci si med seboj ne izmenjujejo šolskih potrebščin.

Učence mora učitelj dosledno spodbujati k rednemu in pravilnemu umivanju rok. Učence prve triade dodatno usmerja učitelj.

Učenci domov ne nosijo šolskih potrebščin – velja za prvo triado. Prvi dan ponovnega pouka prinesejo vse šolske potrebščine v šolo, nato ostanejo v šoli do konca šolskega leta. Po končanem pouku učenec pospravi šolske potrebščine, zvezek in učbenike v torbo in jo postavi na svoj stol.

Učenci devetih razredov šolske potrebščine nosijo s seboj in vsak dan poskrbijo, da jih ustrezno razkužijo oz. doma odlagajo na le eno točno določeno mesto, ki ni v stiku z drugimi domačimi potrebščinami in predmeti.

Ko je možno – po presoji učitelja – pouk prve triade poteka na prostem, v neposredni okolici šole.

Starše se zaprosi, da imajo **učenci s seboj plastični bidon ali plastenko z vodo** za pitje – da se zmanjša uporaba in možna kontaminacija umivalnika. Pitnik ne bo deloval.

Tudi pri pouku na prostem mora učitelj zagotoviti medosebno razdaljo vsaj 1,5 m. Izvajanje pouka ali drugih dejavnosti na otroškem igrišču poleg šole (igrišče z igrali) je prepovedano ne glede na to, če bi se v vmesnem času s strani upravljavca morebiti odprlo za uporabo.

**9.6 Odmori in šolska prehrana**

Med odmori učenci ostajajo v matični učilnici. Učenci učilnic med odmori ne zapuščajo, razen za odhod na stranišče – posamezno in izmenjaje. Pri odhodih na stranišče morajo učitelji v vsakem nadstropju paziti, da se v toaletnih prostorih ne naredi gneča. Tudi v toaletnih prostorih so učenci dolžni upoštevati medsebojno razdaljo. V toaletnih prostorih se lahko hkrati nahajata dva učenca. Okna v toaletnih prostorih morajo biti ves čas odprta, da se prostori ustrezno zračijo.

Malica bo potekala v treh fazah, in sicer:

Prvi razred: 8.35 – 8.55. Sledi čiščenje in razkuževanje.

Drugi razred: 9.10 – 9.30. Sledi čiščenje in razkuževanje.

Tretji razred: 9.45 – 10.05. Sledi čiščenje in razkuževanje.

Malica bo pripravljena enoporcijsko. Učenci malicajo v jedilnici, kjer bo zadoščeno vsem priporočilom (prezračen prostor, razkužene mize, med sedišči bo zagotovljena medsebojna razdalja 1,5 – 2 metra. Razredničarke zagotovijo, da si učenci pred in po obroku temeljito umijejo roke.

Hrano pri malici in kosilu delijo kuharice po strežnem pultu, kjer je za vsakega učenca na pladnju pripravljen pribor in obrok. S talnimi označbami je označen enosmerni koridor dostopa do pulta. Po malici pustijo učenci pladenj na mizi. Označen je tudi koridor za oddajo pladnja po kosilu z umazano posodo v za to namenjen pult. Dežurstvo učencev je v času teh ukrepov ukinjeno.

**9.7 Pisna gradiva in knjižnica**

V času veljave teh ukrepov je šolska knjižnica za učence zaprta. Knjižničar v zaklenjeni knjižnici lahko opravlja tekoča dela. Izposoja ni možna. Če ima kateri od učencev knjige, ki jih mora vrniti, jih izroči razredniku. Ta jih označi z listkom, na katerem je ime in priimek ter razred posameznega učenca in jih enkratno, do 31.5.2020, vrne v knjižnico za celo skupino učencev, za katero je zadolžen. Učitelj na to vračilo knjig učence posebej opomni v prvih dneh ponovnega izvajanja pouka.

V kolikor je neobhodno potrebno, da se za izvajanje pouka uporablja tiskano gradivo, npr. učni listi, le te deli učitelj s poprej razkuženimi rokami. V kolikor bi učitelj pregledoval ali ocenjeval pisne izdelke, mora le te minimalno 1 dan hraniti v varnem prostoru, preden jih vrne učencem – razlog za to so znanstvena dognanja iz laboratorijskih raziskav, v katerih so dokazovali čas preživetja virusa SARS – Cov -2.

Učitelji se morajo izogibati dejavnostim, pri katerih bi uporabljali od zunaj prinesen material – npr. kartonske škatle, les, tekstil, ipd, saj virus preživi različen čas na različnih površinah in se je treba temu izogniti.

**9.8 Odhod domov**

Učenci odhajajo domov posamično oziroma tako, da ohranjajo medsebojno razdaljo 1,5 m. Ob odhodu domov šola zagotovi dežurno osebje na hodnikih in v prostorih z garderobnimi omaricami ter ob izhodu iz šole, da učence opozarja na spoštovanje ukrepov.

Staršem vstop v garderobo kot v šolo ni dovoljen. Starši so dolžni upoštevati uro odhoda , ki so jo navedli ob prijavi otroka v šolo.

**9.9 Čiščenje prostorov**

Šola zagotavlja, da so šolski prostori temeljito očiščeni z običajnimi sredstvi, ki jih sicer uporablja za čiščenje, dan pred ponovnim pričetkom pouka.

Nadalje šola zagotavlja, da tekom trajanja pouka poteka redno čiščenje in razkuževanje površin. Po končanju pouka čistilke izvedejo temeljito čiščenje vseh prostorov v stalni uporabi z razkuževanjem miz, stolov, kljuk, ograj, držal in drugih površin, ki se jih učenci in zaposleni dotikajo. Površine, ki se jih dotikamo pogosteje, kot npr. kljuk, ograj, držal, stikal, potezne vrvice v toaletnih prostorih ipd., čistilke razkužujejo pogosteje.

Čistilke imajo zagotovljeno zadostno količino ustreznih razkužil in osebne varovalne opreme.

**9.10 Drugi ukrepi**

Šola bo v 2 dneh pred ponovnim pričetkom pouka poskrbela za intenzivno izpiranje vodovodnega omrežja tako, da se poveča pretok pitne vode v vodovodnem omrežju na vseh pipah v stavbi za najmanj 15 minut. Poleg tega bo šola izvajala redna preventivna izpiranja vodovodnega omrežja tudi nadalje, vsak konec tedna.

Hišnik vsake 14 dni sname in očisti mrežice in druge nastavke vseh pip in jih očisti vodnega kamna in drugih oblog.

**9.11 Šolska kuhinja in jedilnica ter proces prehranjevanja**

Kuhinja se v času izvajanja po teh pravilih drži sledečega:

Malica je enoporcijsko pripravljena.

Kosilo je organizirano samo za učence v šoli.

Zaposleni v kuhinji morajo obvezno nositi zaščitno masko ves čas, ko so v kuhinji. Delovna oblačila so dolžni zamenjati vsak dan, oprati jih je potrebno vsaj pri 60°C.

Zaposleni v kuhinji si morajo redno umivati roke.

Obvezno je redno čiščenje in po potrebi razkuževanje površin in pultov.

Medosebna razdalja med zaposlenimi naj bo 1,5 m.

Med izmenjavo učencev v jedilnici se mize razkuži.

Šola naredi nov razpored uporabe šolske jedilnice glede na število učencev, ki kosijo v šoli.

Z razporedom seznani učence.

Pri izdajnem pultu se morajo učenci držati talnih označb za medsebojno razdaljo.

**9.12 Zaposleni**

Za zaposlene velja smiselno enako pravilo – upoštevanje medsebojne razdalje 1,5 m; v zbornici mora imeti zaposleni na vsaki strani en stol prost; v zbornici je hkrati lahko le toliko zaposlenih, da lahko ohranjajo predpisano razdaljo. Enako velja za kabinete.

Tudi v drugih prostorih (sanitarije, hodniki, skupni prostori) zaposleni spoštujejo socialno distanco.

Zaposleni po možnosti ne sestankujejo v živo, svoje medsebojne dogovore sklenejo po telefonu, elektronski pošti, videokonferenci ali z uporabo LoPolisa. V primeru sestankov »v živo« se mora upoštevati medsebojna varna razdalja.

**9.13 Načrt za rutino umivanja rok za otroke in zaposlene**

Delavci šole:

- razkuževanje rok ob prihodu v šolo,

- umivanje rok pred in po deljenju hrane,

- umivanje rok po uporabi sanitarij,

- umivanje rok po vrnitvi v učilnico iz drugih prostorov in zunanjih površin,

- umivanje rok po sprejemu otroka in oddajanju otroka staršem,

- umivanje rok po vsakem prijemanju kljuk ob vstopu v učilnico,

- umivanje rok po morebitnem nudenju pomoči pri hranjenju,

- po potrebi večkrat dnevno temeljito umivanje rok in večkrat dnevno

 razkuževanje rok,

- umivanje rok pri odhodu z delovnega mesta.

Učenci

- umivanje rok ob prihodu v učilnico,

- umivanje rok pred in po hranjenju,

- umivanje rok po vrnitvi iz zunanjih površin,

- umivanje rok po uporabi sanitarij,

- po potrebi večkrat dnevno temeljito umivanje rok.

**9.14 Uporaba oziroma organizacija zunanjega prostora**

- ločeno zadrževanje skupin na zunanji površini,

- izkoriščanje bližjih travnatih ali gozdnih površin za izvajanje dejavnosti na

 prostem,

- pri načrtovanju dejavnosti na prostem vzgojiteljice upoštevajo

 dogovorjeno časovno organizacijo izhodov, da se čimbolj prepreči stike

 med skupinami in otroki – tako v garderobi kot na prostem,

- čas, ki ga otroci preživljajo zunaj, se podaljša v največji možni meri,

- uporaba skupnih igral ni dovoljena.

**10.UKREPI V PRIMERU POJAVA OBOLENJA S SIMPTOMI COVID 19**

V kolikor zboli učenec, ga učitelj napoti v učilnico za varstvo vozačev v pritličju in pokliče starše. Z njim počaka dežurni učitelj. Če je možno, tak učenec ta čas nosi zaščitno masko.

Starši so dolžni obvestiti ravnatelja šole v roku 24 ur (telefonsko, elektronska pošta, LoPolis), v kolikor se izkaže, da je učenec okužen s Covid – 19. Ravnatelj je dolžan v najkrajšem možnem času o tem obvestiti NIJZ. Le ta sproži epidemiološko preiskavo, s katero se poišče izvor kužnosti ter poišče in obvesti vse možne kontakte okuženega učenca. NIJZ posreduje seznam kontaktov pristojni službi Ministrstva za zdravje, ki izda odločbe o karanteni.

Pričetek kužnosti je 2 dni pred pojavom bolezni. NIJZ svetuje kontaktom, da v inkubacijski dobi spremljajo svoje zdravstveno stanje.

V kolikor zboli učitelj, se umakne z delovnega mesta in pokliče izbranega zdravnika. V primeru, da je okužen s Covid – 19, o tem v roku 24 ur obvesti ravnatelja šole (telefonsko, elektronska pošta, LoPolis). Ravnatelj je dolžan v najkrajšem možnem času obvestiti NIJZ, ki prične z enakim postopkom kot opisano zgoraj.

V primeru pojava okužbe šola zagotovi temeljito zračenje, čiščenje in razkuževanje celotne šolske stavbe.

Osnovne informacije o COVID-19

Okužba z virusom SARS-CoV-2 lahko povzroči koronavirusno bolezen 2019 oz. COVID-19. Inkubacijska doba (čas med okužbo in pojavom bolezni) je lahko do 14 dni, povprečno približno 6 dni. Bolezen se najpogosteje kaže z znaki/simptomi okužbe dihal, to je s slabim počutjem, utrujenostjo, nahodom, vročino, kašljem in pri težjih oblikah z občutkom pomanjkanja zraka. Pri približno 80% okuženih bolezen poteka v lažji obliki. Pri otrocih je potek bolezni praviloma lažji, tveganje za težek potek in zaplete pa se poveča pri starejših (zlasti starejših od 60 let) in osebah s pridruženimi boleznimi, kot so srčno-žilne bolezni, bolezni pljuč, jeter, ledvic, sladkorna bolezen, imunske pomanjkljivosti ipd. Za težji potek bolezni je značilna pljučnica. Za potrditev ali izključitev okužbe s SARS-CoV-2 je potrebno mikrobiološko testiranje. Okužba s SARS-CoV-2 se med ljudmi prenaša kapljično, z izločki dihal. Za prenos je potreben tesnejši stik z bolnikom (razdalja do bolnika manj kot 1,5 m). Okužba je možna tudi ob stiku s površinami, onesnaženimi z izločki dihal. Za preprečevanje okužbe je tako najpomembnejša dosledna higiena rok in kašlja. Podrobna navodila za preprečevanje okužbe in več informacij na spletni strani Nacionalnega inštituta za javno zdravje: https://www.nijz.si/sl/koronavirus-2019-ncov.

Vir: NIJZ

**11. SPREJEM, UPORABA, VELJAVNOST**

Te protokole je sprejel ravnatelj OŠ Sv. Jurij ob Ščavnici. Protokoli pričnejo veljati z 18. 5. 2020. Veljajo in uporabljajo se do preklica upoštevanega pravnega akta ali več teh, ki urejajo to materijo, ali do sprejema novega pravnega akta, ki razveljavlja tiste pravne akte, ki so podlaga za sprejem dokumentov in aktov, na katerih temeljijo ta Pravila. Posamezne spremembe veljajo z dnem, ko so objavljene na spletni strani šole, bodisi v sklopu popravljenih Protokolov bodisi posamično.

V času uporabe teh protokolov se zaradi prilagoditev okoliščinam, nastalim zaradi višje sile, lahko začasno smiselno spremenijo Pravila hišnega reda, katerih sprejem in sprememba je v pristojnosti ravnatelja šole.

Kraj in datum: Sveti Jurij ob Ščavnici, 14. 5. 2020

 Ravnatelj:

Marko Kraner, mag. manag., prof.